เดลต้าฯตุนเงินสด1หมื่นล้านฝ่าวิกฤต
เดลต้ากำเงินสดหมื่นล้านบาท พร้อมรับวิกฤตรอบด้านป้องกันความเสี่ยงค่าเงินที่ 30 บาท
8 ก.พ. 2556

เดลต้ากำเงินสดหมื่นล้านบาท พร้อมรับวิกฤตรอบด้านป้องกันความเสี่ยงค่าเงินที่ 30 บาท 
นายอนุสรณ์ มุทราอิศ กรรมการ บริษัท เดลต้า อิเลคโทรนิคส์ (ประเทศไทย) หรือ DELTA เปิดเผยว่า บริษัทได้ป้องกันความเสี่ยงจากอัตราแลกเปลี่ยนไว้ที่ระดับประมาณ 30 บาทต่อเหรียญสหรัฐ ดังนั้น บริษัทจึงไม่ได้รับผลกระทบทางบวก หรือลบ ในกรณีค่าเงินบาทมีการเปลี่ยนแปลงทิศทาง 
“ปัจจุบันบริษัทมีเงินสดในมือ 1.2 หมื่นล้านบาท หลังจากจ่ายเงินปันผลรอบนี้ ในอัตราหุ้นละ 2.4 บาทเท่ากับ 2,000 ล้านบาท ก็จะยังมีเงินสดในมือจำนวนมาก ซึ่งเงินระดับนี้จะตัดสินใจลงทุนทำอะไร ณ วันนี้ก็ย่อมได้ หรือหากเกิดวิกฤตอะไร เงินจำนวนนี้จะพาเราหลุดทุกวิกฤต” นายอนุสรณ์ กล่าว
ในปี 2556 บริษัทได้ตั้งเป้าหมายงบเพื่อการลงทุน 2040 ล้านเหรียญสหรัฐ เพื่อซื้อเครื่องจักร การบำรุงรักษาและการเพิ่มไลน์การผลิตสินค้าใหม่ในต่างประเทศ ทั้งอินเดีย สโลวาเกีย ปัจจุบันมีกำลังการผลิตประมาณ 6070% ของกำลังการผลิตทั้งหมด
การดำเนินงานตั้งเป้าหมายยอดขายในรูปเงินเหรียญสหรัฐ หรือเติบโต 5% จากปีก่อนที่มีรายได้ 1,300 ล้านเหรียญสหรัฐ อาจดูไม่ค่อยสูงนัก เป็นเพราะบริษัทจะให้ความสำคัญกับความสามารถในการทำกำไร โดยจะพยายามให้อัตรากำไรสุทธิเพิ่มขึ้นให้มาอยู่ในระดับ 10% เป็นอย่างน้อย จากปีที่ผ่านมาอยู่ในระดับกว่า 9% โดยจะมีการปรับปรุงบริหารจัดการทางด้านคน รวมถึงบริหารเงินสดในมือในแง่ของรายรับจากลูกค้าและรายจ่ายต่อซับพลายเออร์ 
อย่างไรก็ตาม ภาพรวมการขายในปีนี้จะคล้ายคลึงกับปี 2555 โดยครึ่งแรกจะไม่ค่อยดี แต่จะกระเตื้องขึ้นในช่วงครึ่งปีหลัง โดยมองว่าตลาดยุโรปยังไม่ค่อยดีนัก แต่จะมีความต้องการจากออสเตรเลียเข้ามาหนุน
ทั้งนี้ สัดส่วนรายได้เกือบ 50% มาจากกลุ่มประเทศยุโรป ส่วนในประเทศไทยมีไม่ถึง 5% ซึ่งมีแผนจะขยายสัดส่วนให้เพิ่มขึ้น 
สำหรับเงินปันผลจากกำไรในปี 2556 นั้น จะมีการจ่ายในระดับสูงต่อเนื่องจากปันผลจากกำไรในปี 2555 หรือไม่นั้น ยังไม่สามารถระบุได้ แต่ยึดหลักการเดิม หากมีเงินสดในมือจำนวนมาก และเมื่อคำนวณถึงแผนเงินลงทุนแล้วยังเพียงพอ ก็จะพิจารณาจ่ายคืนให้กับผู้ถือหุ้น
นายอนุสรณ์ กล่าวถึงราคาหุ้นของ DELTA ว่า ส่วนใหญ่กลุ่มผู้ลงทุนที่เข้ามาจะเป็นผู้ลงทุนระยะยาว เพราะการเติบโตของบริษัทจะเป็นไปในลักษณะค่อยๆ เป็นค่อยๆ ไป ส่วนกลุ่มผู้ลงทุนประเภทเข้าเร็วออกเร็วไม่ค่อยมี แต่อาจเข้ามาในช่วงสั้น ระยะที่บริษัทประกาศจ่ายเงินปันผลหุ้นละ 2.4 บาท เพื่อรับผลตอบแทนจากปันผลในอัตรา 67%
ด้านบริษัท แอดวานซ์ อินโฟร์ เซอร์วิส (ADVANC) ปี 2555 มีกำไรสุทธิ 34,833.07 ล้านบาท หรือ 11.73 บาทต่อหุ้น เพิ่มขึ้น 56.78% จากปี 2554 มีกำไรสุทธิ 22,217 ล้านบาท หรือ 7.48 บาทต่อหุ้น ทั้งนี้ผลกำไรออกมาน้อยกว่าที่นักวิเคราะห์คาดการณ์ 
ด้านคณะกรรมการบริษัทมีมติอนุมัติจ่ายเงินปันผลอีกหุ้นละ 5 บาทให้แก่ผู้ถือหุ้นที่มีชื่อในทะเบียนวันที่4 เม.ย. 2556 ทั้งนี้เงินปันผลทั้งปีแจก 10.9 บาท